钦定古今图书集成/明伦汇编/闺媛典/第110卷 > 皇清十六 > 袁七妻陈氏〈高氏施氏沈氏锺氏张氏顾氏吴氏金氏陈氏徐氏女附〉
## 钦定古今图书集成/明伦汇编/闺媛典/第110卷 > 皇清十六 > 袁七妻陈氏〈高氏施氏沈氏锺氏张氏顾氏吴氏金氏陈氏徐氏女附〉

按《苏州府志》：“陈氏，吴县塘村人。圬者袁七妻。夫数出佣，比邻，恶少周二屡挑之，陈正色拒焉。一日，假乞火叩门，将犯陈，陈大声诟呼，得脱，急促夫归，泣告曰：‘必徙居，否则有死而已’。夫曰：‘我贫将安徙’？陈索刀以自卫，夫曰：‘切菜刀可也’。他日复索，遂授以一刀，甚利。未几，袁佣于木渎，陈枕刀备焉。夜方阑，周潜身启键入” ，陈惊起，昏黑中仓卒披衣，半臂未掩，即挥刀砍之，中左手，削其皮肉二寸馀。周夺刀坚持不可夺，又伤其右肘。周愤，益乘势拉陈，扺触，久之，臂不举。周获刀，还砍陈胸胁被数创，须臾气绝，复断其首而出。周急归，谋之弟，弟见其血污满衣，仓皇相牵，走至安山桥，云雾四合，遂迷所之，为里人追得，鸣官毙于狱，时康熙四年正月十一日。巡抚韩世琦立碑表之，里人建祠，以“十节妇” 配焉。“十节妇” 者，同里顾祖淳妻高氏、赵弘祖妻施氏、王士元妻沈氏、袁承祐妻锺氏、王永茂妻张氏、金宪文妻顾氏、朱键妻吴氏、徐圣妻金氏、朱士才妻陈氏、杨家未娶妇徐氏女也。